দীর্ঘ লড়াইয়ের অবসান অবশেষে। শেষ পর্যন্ত ২০০৯-এর দিল্লি হাইকোর্টের রায়তেই সিলমোহর দিল সুপ্রিম কোর্ট। বাতিল হল ব্রিটিশ আমলের ৩৭৭ ধারা।  যে ধারায় উল্লেখ করা ছিল, প্রকৃতিবিরুদ্ধ যে কোনও যৌনাচারই আইনের চোখে অপরাধ। এখানে প্রকৃত যৌনাচারের সংজ্ঞা হিসেবে বলা হয়, যে সকল যৌনাচারে সন্তান উৎপাদিত হয় না, তা-ই প্রকৃতিবিরুদ্ধ।
দীর্ঘ লড়াইয়ের পরে এ দিন সুপ্রিম কোর্টের পাঁচ বিচারপতির সাংবিধানিক বেঞ্চ জানাল, এটি সম্পূর্ণ ব্যক্তিস্বাধীনতার বিষয়। ব্যক্তিগত পছন্দ এবং যৌনাচারকে আইনি বেড়াজালে বন্দি রাখাকে সমর্থন করে না দেশের সর্বোচ্চ আদালত। আদালতের এই রায় শোনার পরেই উচ্ছ্বাসে ফেটে পড়েন দেশের সমপ্রেমী মানুষজন।

২০১৮র ৬ই সেপ্টেম্বর দিন ভারতীয় ইতিহাসে আরও এক স্বাধীনতাদিবস হিসেবে লেখা থাকবে চিরকাল, এমনই বক্তব্য তাঁদের। আজ এই রায় ঘোষণার পরেই বিজয়োল্লাসে মাতেন এই আন্দোলনের প্রতিটি সৈনিক।
এই দিনটিকে কী বলবেন একটি শব্দে? এবেলা.ইন-এর এই প্রশ্নের উত্তরে জবাব এল নিমেষে। "আজ অকাল দীপাবলী, বা অকাল হোলি," আবিরে স্নান করে উত্তর দিলেন সমকামী সুজি, সুস্মিতারা। কিন্তু এই আনন্দের মাঝেও কাঁটা হয়ে বিঁধে রইল রূপান্তরিত মহিলা তিস্তার প্রশ্ন। ক্যামেরার সামনে অকপট তিস্তার একটাই প্রশ্ন— সমকামিতা আর অপরাধ নয় আইনের চোখে, কিন্তু সমাজের চোখে? যতক্ষণ না সমাজের প্রতিটি মানুষ আমরা/ওরা-র বিভেদ মুছে ফেলে সমানাধিকারের দাবিতে গলা মেলাবে, ততক্ষণ পর্যন্ত তাঁদের কুরুচিকর সম্বোধন শুনেই যেতে হবে, বললেন তিস্তা।
একই সঙ্গে সুজি, সুস্মিতা, সর্বেন্দ্ররা জানালেন, এই খুশির দিনটিকে তাঁরা উৎসর্গ করছেন প্রয়াত পরিচালক ঋতুপর্ণ ঘোষের স্মরণে।
আর কী বললেন কলকাতার সমকামী আন্দোলনের যোদ্ধারা? দেখুন রবীন্দ্রসদন চত্বর থেকে এবেলা.ইন-এর সেই লাইভ আড্ডা।